Na temelju članka 54. Zakona o ustanovama (Narodne novine br. 76/93, 29/97, 47/99, 35/08, 127/19 i 151/22) i članka 41. i 57. Zakona o predškolskom odgoju i obrazovanju (Narodne novine br. 10/97, 107/07, 94/13, 98/19 i 57/22), Upravno vijeće Dječjeg vrtića Vinica, uz prethodnu suglasnost Osnivača - Općinskog vijeća Općine Vinica od \_\_\_\_\_\_\_\_ godine, KLASA: \_\_\_\_\_\_\_\_\_\_\_\_\_\_\_\_\_\_\_\_\_\_,URBROJ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_, na sjednici održanoj dana \_\_\_\_\_\_\_\_\_\_\_\_\_\_\_\_\_\_\_ 2023. godine donijelo je

**STATUT**

**DJEČJEG VRTIĆA VINICA**

**I . OPĆE ODREDBE**

**Članak 1.**

Ovim Statutom uređuje se status, naziv i sjedište Dječjeg vrtića Vinica, zastupanje i predstavljanje, odgovornost za obveze, djelatnost, ustrojstvo uvjeti i način rada stručnih tijela, imovina Dječjeg vrtića Vinica, vrste i trajanje programa, opći akti, nadzor i javnost rada, te druga pitanja od važnosti za obavljanje djelatnosti u predškolskom odgoju.

Izrazi koji se koriste u ovom Statutu, a imaju rodno značenje koriste se neutralno i odnose se jednako na muški i ženski spol.

**Članak 2.**

Dječji vrtić Vinica (u daljnjem tekstu: Vrtić) javna je ustanova koja ostvaruje programe odgoja, obrazovanja, zdravstvene zaštite, prehrane i socijalne skrbi o djeci rane i predškolske dobi, prilagođene razvojnim potrebama djece te njihovim mogućnostima i sposobnostima u skladu s odredbama Zakona o predškolskom odgoju i obrazovanju.

Vrtić obavlja slijedeće poslove kao javne ovlasti :

* upis djece u Vrtić i ispis iz Vrtića vođenjem određene dokumentacije
* izdavanje potvrda i mišljenja
* upisivanje podataka o Vrtiću u zajednički elektronički upisnik

Kada Vrtić u poslovima iz stavka 2. ovog članka ili drugim poslovima koje obavlja kao javne ovlasti , odlučuje o pravu, obvezi ili pravnom interesu djeteta, roditelja ili skrbnika ili druge fizičke osobe, dužan je postupati prema odredbama zakona kojim se uređuje opći upravni postupak.

**Članak 3.**

Osnivač i vlasnik Vrtića je Općina Vinica, Marčan, Vinička 5, 42207 Vinica, OIB:19913793314, (u daljnjem tekstu: Osnivač), temeljem članka 12. stavak 3. Zakona o ustanovama i članka 7. Zakona o predškolskom odgoju i obrazovanju.

Dječji vrtić Vinica osnovan je temeljem Odluke o snivanju Dječjeg vrtića Vinica, KLASA: 003-05/19-01/08, URBROJ:2186/011-01-19-1, koju je Općinsko vijeće Općine Vinica donijelo dana 20. ožujka 2019.godine ("Službeni vjesnik Varaždinske županije" broj 23/19.).

Vrtić ima svojstvo pravne osobe, a upisan je u sudski registar Trgovačkog suda u Varaždinu pod matičnim brojem subjekta upisa (MBS): 070178366 i osobnim identifikacijskim brojem (OIB): 69170324883.

Odluku o prestanku rada Vrtića donosi Općinsko vijeće Općine Vinica.

**II. NAZIV, SJEDIŠTE I DJELATNOST**

**Članak 4.**

Vrtić obavlja djelatnost, posluje i sudjeluje u pravnom prometu pod nazivom Dječji vrtić Vinica.

Sjedište Vrtića je u Marčanu, Ulica Josipa Dumbovića 3.

Vrtić može promijeniti naziv i sjedište samo odlukom Osnivača.

**Članak 5.**

Puni naziv Vrtić ističe na natpisnoj ploči na zgradi sjedišta kao i na objektima u kojima obavlja svoju djelatnost.

Natpisna ploča uz puni naziv Vrtića obvezno sadrži i grb Republike Hrvatske i naziv "Republika Hrvatska".

Natpisna ploča ističe se na zgradi u kojoj je sjedište Vrtića, odnosno u kojoj Vrtić obavlja djelatnost.

**III. ZASTUPANJE I PREDSTAVLJANJE**

**Članak 6.**

Vrtić predstavlja i zastupa ravnatelj u okviru svojih ovlasti utvrđenih zakonskim propisima i ovim Statutom.

Ravnatelj organizira i vodi rad i poslovanje Vrtića, predstavlja i zastupa Vrtić te poduzima sve pravne radnje u ime i za račun Vrtića.

Ravnatelj Vrtića ima sve ovlasti u pravnom prometu u sklopu djelatnosti upisanih u sudski registar osim :

1. nastupanja kao druga ugovorna strana i sa Vrtićem zaključivati ugovore, u svoje ime i za svoj račun, u svoje ime , a za račun druge osobe ili u ime i za račun drugoh osoba,
2. zaključivanja ugovora o izvođenju investicijskih radova i nabavi opreme te nabavi osnovnih sredstava i ostale imovine čija pojedinačna vrijednost prelazi 2.654,46 EUR / 20.000,00 HRK (fiksni tečaj konverzije 1 EUR = 7,53450 HRK).

Za zaključivanje ugovora navedenih u točki 1. prethodnog stavka ravnatelju je potrebna suglasnost Upravnog vijeća ili Osnivača.

Za zaključivanje ugovora navedenih u točki 2. prethodnog stavka potrebna je prethodna odluka Upravnog vijeća.

**Članak 7.**

Ravnatelj u sklopu svojih ovlaštenja može drugoj osobi dati punomoć za zastupaanje Vrtića u pravnom prometu u granicama svojih ovlasti, sukladno odredbama zakona kojim se uređuju obvezni odnosi.

Sadržaj i trajanje punomoći određuje ravnatelj pri njenom izdavanju.

O izdavanju punomoći ravnatelj je dužan izvijestiti Upravno vijeće.

**Članak 8.**

U radu i poslovanju Vrtić koristi:

1. jedan ili više pečata okruglog oblika, promjera 38 mm, koji sadrži uz gornji rub kružno ispisan tekst Republika Hrvatska, uz donji rub kružno ispisan tekst Dječji vrtić Vinica, a u sredini se nalazi grb Republike Hrvatske.
2. jedan ili više pečata okruglog oblika promjera 25 mm na koji sadrži naziv i sjedište Vrtića (Dječji vrtić Vinica).
3. jedan štambilj četvrtastog je oblika, veličine 75x30 mm na kojem je ispisan naziv Dječji vrtić Vinica te prostor za upisivanje klasifikacijske oznake i urudžbenog broja i datuma primitka pismena.

Odluku o broju pečata i štambilja te načinu njihove uporabe donosi ravnatelj Vrtića.

**Članak 9.**

Pečatom iz točke 1. stavka 1. prethodnog članka ovjeravaju se javne isprave koje Vrtić izdaje i akti koje Vrtić donosi u okviru javnih ovlasti.

Pečatom iz točke 2. stavka 1. prethodnog stavka ovjeravaju se ostale isprave i akti u pravnom prometu.

Štambilj se upotrebljava za odgovarajuće administrativno-financijsko poslovanje Vrtića.

**IV. IMOVINA DJEČJEG VRTIĆA I ODGOVORNOST ZA NJEGOVE OBVEZE**

**Članak 10.**

Imovinu Vrtića čine stvari, prava i novčana sredstava.

Imovinom raspolaže Vrtić pod uvjetima i na način propisan zakonom, drugim propisima donesenim na temelju zakona i ovim Statutom.

Imovinu Vrtića čine sredstva za rad koja su pribavljena od Osnivača, stečena pružanjem usluga i prodajom proizvoda ili pribavljena iz drugih izvora.

**Članak 11.**

U slučaju da Vrtić u obavljanju svoje djelatnosti ostvari dobit, dužan je upotrebljavati tu dobit za obavljanje i razvoj svoje djelatnosti, sukladno odluci Osnivača i ovom Statutu.

O raspodijeli dobiti Vrtića može odlučivati i Osnivač, sukladno zakonu.

**Članak 12.**

Za obveze u pravnom prometu prema trećima Vrtić odgovara cjelokupnom svojom imovinom.

Osnivač solidarno i neograničemno odgovara za obveze Vrtića.

**Članak 13.**

Tijela Vrtića ne mogu bez suglasnosti Osnivača:

* promijeniti djelatnost
* promijeniti naziv, sjedište i djelatnost
* donijeti ili promijeniti statut i pravilnik o unutranjem ustrojstvu i načinu rada
* mijenjati namjenu objekata i prostora Vrtića
* osnovati drugu pravnu osobu
* udružiti se u zajednicu ustanova
* dugoročno se zadužiti
* davati jamstva za kreditno zaduživanje
* steći, otuđiti ili opteretiti nekretninu ili drugu imovinu u iznosu većem od 2.654,46 EUR / 20.000,00 HRK (fiksni tečaj konverzije 1 EUR = 7,53450 HRK)
* odlučivati o načinu raspolaganja dobiti i pokriću gubitaka Vrtića

**V. DJELATNOST DJEČJEG VRTIĆA**

**Članak 14.**

Djelatnost Vrtića je:

* ostvarivanje redovitog programa njege, odgoja, obrazovanja, zdravstvene zaštite i unaprjeđenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* programi za djecu rane i predškolske dobi s teškoćama u razvoju,
* programi za darovitu djecu rane i predškolske dobi,
* programi na jeziku i pismu nacionalnih manjina,
* programi predškole,
* drugi odgojno-obrazovni programi u skladu sa zahtjevima i potrebama roditelja i djece, a u skladu sa Zakonom o predškolskom odgoju i obrazovanju.

Na programe iz prethodnog stavka ovog članka suglasnost daje ministarsatvo nadležno za obrazovanje.

Programi odgoja i obrazovanja u Vrtiću provode se kao cjelodnevni, poludnevni, višednevni ili programi kraćeg boravka osim ako nije drugačije određeno zakonom i Državnim pedagoškim standardom predškolskog odgoja i obrazovanja.

Program predškole obvezan je za svu djecu u godini dana prije polaska u osnovnu školu. Program predškole za djecu koja pohađaju Vrtić inetgriran je u redoviti program predškolskog odgoja Vrtića.

Obveznik predškole koji ne pohađa Vrtić upisuje program predškole u Vrtiću najbliže mjestu stanovanja, a program predškole za roditelje je besplatan.

**Članak 15.**

Odgoj i obrazovanje djece rane i predškolske dobi ostvaruje se na temelju nacionalnog kurikuluma za predškolski odgoj i obrazovanje i kurikuluma Vrtića.

Kurikulum Vrtića donosi Upravno vijeće Vrtića do 30. rujna tekuće predagoške godine, a njime se utvrđuje program, namjena programa, nositelji programa, način ostvarivanja programa, vremenik aktivnosti programa i način vrednovanja.

**Članak 16.**

Vrtić obavlja djelatnost na temelju godišnjeg plana i programa koji se donosi za svaku pedagošku godinu. Pedagoška godina traje od 1. rujna tekuće godine do 31. kolovoza sljedeće godine.

Godišnji plan i program rada donosi Upravno vijeće Vrtića, najkasnije do 30. rujna tekuće godine.

Godišnji plan i program rada obuhvaća programe odgojno - obrazovnog rada, programe zdravstvene zaštite i unaprjeđenja zdravlja, programe socijalne skrbi kao i druge programe koje Vrtić ostvaruje u dogovoru s roditeljima djece.

Vrtić je Osnivaču dužan dostaviti godišnji plan i program rada kao i izvješća o ostvarivanju.

**Članak 17.**

Vrtić je dužan osigurati upis djece prema planu upisa koji donosi Upravno vijeće Vrtića uz suglasnost Osnivača, a u skladu s odlukama Osnivača o načinu ostvarivanja prednosti pri upisu i objavi obavijesti o upisu za svaku pedagošku godinu te Pravilnikom o upisu djece i ostvarivanju prava i obveza korisnika usluga Vrtića.

Ispis djece provodi se u skladu s pravilnikom o upisu djece i ostvarivanju prava i obveza korisnika usluga.

**Članak 18.**

Vrtić je dužan ustrojiti pedagošku i zdravstvenu dokumentaciju te drugu evidenciju u skladu sa zakonom.

**VI. UNUTARNJE USTROJSTVO I NAČIN RADA DJEČJEG VRTIĆA**

**Članak 19.**

Unutarnjim ustrojstvom Vrtića osigurava se racionalan i djelotvoran rad Vrtića u svrhu ostvarivanja osnovne djelatnosti. Unutarnjim ustrojstvom Vrtića povezuju se svi oblici rada i djelatnosti prema vrsti i srodnosti programa i poslova s ciljem postizanja optimalnih rezultata rada u procesu predškolskog odgoja djece, zadovoljavanja njihovih potreba i interesa te rad Vrtića kao javne službe.

Unutarnjim ustrojstvom Vrtića osigurava se ostvarivanje predškolskog odgoja i skrb o djeci stručno-pedagoškim radom te obavljanjem poslova prehrane, administrativnih, računovodstveno –financijskih i pomoćno-tehničkih poslova.

Pravilnikom o unutarnjem ustrojstvu i načinu rada pobliže se se uređuju ustrojstvo, radna mjesta i rad Vrtića

**Članak 20.**

U vrtiću se ustrojava i provodi odgojno obrazovni rad s djecom raspoređenom u skupine cjelodnevnog i poludnevnog boravka, a po potrebi mogu se uvesti i kraći dnevni boravci.

Programi iz stavka 1. ovog članka provode se u skladu s s pedagoškim standardom predškolskog odgoja i naobrazbe te Programom rada Vrtića.

Rad s djecom ustrojava se u jasličnim i vrtićnim odgojnim skupinama, a broj djece u odgojnim skupinama i dob djece u pojedinim odgojnim skupinama te normativi neposrednog rada odgojitelja u skupini, određuju se Programom rada usklađenim sa pedagoškim standardom.

**Članak 21.**

Programi zdravstvene zaštite i unaprjeđenja zdravlja djece i programi socijalne skrbi djece rane i predškolske dobi ostvaruju se u Vrtiću sukladno odlukama nadležnih ministarstava.

**Članak 22.**

Odgojno obrazovni poslovi ostvaruju se odgojno obrazovnim, zdravstvenim i socijalnim radom s djecom u odgojnim skupinama, radi zadovoljavanja potreba i interesa djece te stvaranja primjerenih uvjeta za rast i razvoj svakog djeteta u dopunjavanju obiteljskog odgoja u suradnji s roditeljima i neposrednim dječjim okruženjem.

**Članak 23.**

Administrativni i računovodstveni – financijski poslovi ustrojavaju se radi ostvarivanja djelatnosti Vrtića i njegova poslovanja kao javne službe, vođenja propisane dokumentacije i evidencija, ostvarivanja prava djece i roditelja, javnosti rada Vrtića, obavljanja računovodstvenih i i drugih administrativnih poslova potrebnih za rad i poslovanje Vrtića i ostvarivanja prava i obveza radnika Vrtića.

Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa te drugi potrebni uvjeti za rad i poslovanje Vrtića prema propisanom pedagoškom standardu.

Tjedno radno vrijeme vrtića raspoređuje se prema potrebama ostvarivanja djelatnosti predškolskog odgoja te zadovoljavanje potreba djece i njihovih roditelja, građana i drugih pravnih osoba, u pravilu u pet radnih dana. Rad subotom organizira se prema potrebama korisnika, a u skladu s odlukom Osnivača.

**Članak 24.**

Radno vrijeme Vrtića određuje se sukladno vrsti, sadržaju i trajanju programa. Uredovno vrijeme može se preraspodijeliti prema potrebama korisnika u okviru 40-satnog radnog tjedna.

Tjedni i dnevni raspored radnog vremena, dnevni odmor, uredovno vrijeme za rad strankama, roditeljima odnosno skrbnicima djece te drugim građanima, utvrđuje se Godišnjim planom i programom rada u skladu s odlukama Osnivača i općima aktima Vrtića.

Vrtić je dužan na oglasnoj ploči ili na drugi prikladan način (mrežna stranica i sl.) obavijestiti javnost o radnom vremenu, odnosno uredovnom vremenu za rad s građanima, roditeljima odnosno skrbnicima djece te drugim strankama.

**VII. UPRAVLJANJE DJEČJIM VRTIĆEM**

**Članak 25.**

Vrtićem upravlja Upravno vijeće.

Upravno vijeće ima 5 (pet) članova od kojih 3 (tri) člana imenuje Osnivač iz redova javnih djelatnika, 1 (jednog) člana biraju roditelji djece korisnika usluge, a 1 (jedan) član bira se iz redova odgojitelja i stručnih suradnika Vrtića.

Član Upravno vijeća kojeg imenuje Osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik Vrtića.

Mandat članova Upravnog vijeća traje 4 (četiri) godine, a počinje teći danom konstituiranja Upravnog vijeća.

Članu Upravnog vijeća mandat može prestati i prije isteka vremena na koje je imenovan odnosno izabran :

* u slučaju smrti
* na osobni zahtjev
* u slučaju razriješenja odnosno opoziva
* u slučaju prestanka radnog odnosa u vrtiću (ako je izabran iz redova odgojitelja i stručnih suradnika)
* ako više ne koristi usluge Vrtića (ako je izabran iz redova roditelja).

Član Upravnog vijeća može biti razriješen ili opozvan u slijedećim slučajevima :

* ako sudjeluje u donošenju nezakonitih odluka ili odluka kojima se nanosi šteta dječjem vrtiću, a na to je upozoren
* ako zanemaruje obveze člana Upravnog vijeća.

**Članak 26.**

Postupak radi utvrđivanja razloga za razrješenje dužnosti člana odnosno opoziv člana Upravnog vijeća pokreće predsjednik ili najmanje 2 (dva) člana Upravnog vijeća, a zahtjev je prihvaćen ako se za njega izjasni većina prisutnih članova Upravnog vijeća.

Odluku o razrješenju odnosno opozivu člana Upravnog vijeća donosi tijelo odnosno osobe koje su ga imenovale odnosno izabrale.

U slučaju kada članu Upravnog vijeća mandat prestane prije isteka vremena na koje je imenovan, odnosno izabran, novi član Upravnog vijeća imenuje se u roku 30 dana od dana od dana razrješenja, a mandat novom članu traje do isteka mandata člana Upravnog vijeća umjesto kojeg je imenovan, odnosno izabran.

Način rada i odlučivanja Upravnog vijeća te prava i obveze članova , sazivanje i vođenje sjednica pobliže se određuju Poslovnikom o radu Upravnog vijeća.

**Članak 27.**

Sastav i broj članova Upravnog vijeća, način izbora, odnosno imenovanja njegovih članova, način rada i donošenja odluka utvrđuje se aktom o osnivanju u ovim Statutom.

**Članak 28.**

Člana Upravnog vijeća – predstavnika roditelja djece korisnika usluga Vrtića biraju roditelji na roditeljskom sastanku koji u tu svrhu saziva predsjednik Upravnog vijeća ili osoba koju on ovlasti.

Svaki roditelj može predlagati ili biti predložen za člana Upravnog vijeća.

Glasovanje se obavlja javno dizanjem ruku.

Za člana upravnog vijeća izabire se kandidat koji dobije najviše glasova prisutnih roditelja.

Izbori su pravovaljani ako je sastanku prisustvovalo najmanje 10 % roditelja.

Zapisnik o provedenom izboru člana Upravnog vijeća iz redova roditelja djece korisnika usluga Vrtića dostavlja se Upravnom vijeću.

**Članak 29.**

Odgojitelji i stručni suradnici tajnim glasovanjem biraju jednog člana Upravnog vijeća na sjednici Odgojiteljskog vijeća.

Za provedbu izbora na sjednici mora biti prisutan natpolovičan broj članova Odgojiteljskog vijeća.

Svaki član Odgojiteljskog vijeća može predlagati i može biti predložen za člana Upravnog vijeća.

Izbor člana Upravnog vijeća iz redova Odgojiteljskog vijeća pobliže će se odrediti posebnom Odlukom.

**Članak 30.**

Prvu konstuituirajuću sjednicu Upravnog vijeća saziva odgovorna osoba Osnivača koja i predsjeda sjednicom do izbora predsjednika Upravnog vijeća.

Predsjednika Upravnog vijeća biraju članovi Upravnog vijeća između sebe na vrijeme od 4 godine.

Članovi Upravnog vijeća biraju predsjednika javnim glasovanjem.

**Članak 31.**

Predsjednik Upravnog vijeća priprema, saziva te vodi sjednice Vijeća.

U slučaju spriječenosti predsjednika Upravnog vijeća, pripremu i vođenje sjednice obavlja član Vijeća kojeg je pismeno ovlastio predsjednik.

**Članak 32.**

Upravno vijeće obavlja slijedeće poslove:

1. Uz suglasnost Općine Vinica kao Osnivača:

* donosi Statut i odluke o statutrnim promjenama
* donosi Pravilnik o unutarnjem ustroju i načinu rada Vrtića
* odlučuje o promijeni djelatnosti Vrtića
* odlučuje o osnivanju druge pravne osobe
* odlučuje o udruživanju u zajednicu ustanova
* odlučuje o dugoročnom zaduživanju i davanju jamstva za kreditno zaduženje
* odlučuje o stjecanju, opterećivanju ili otuđivanju nekretnina pojedinačna vrijednost kojih prelazi 2.654,46 EUR / 20.000,00 HRK (fiksni tečaj konverzije 1 EUR = 7,53450 HRK)
* odlučuje o načinu raspolaganja dobiti Vrtića
* odlučuje o pokriću gubitka Vrtića
* odlučuje o promjeni namjene i prostora Vrtića
* donosi plan upisa djece u pedgošku godinu
* odlučuje o davanju u zakup prostora i opreme Vrtića

2. predlaže Općinskom vijeću Općine Vinica:

* imenovanje i razrješenje ravnatelja Vrtića
* promjene naziva i sjedišta Vrtića
* statusne promjene Vrtića

3. Donosi odluke i obavlja slijedeće poslove :

* donosi druge opće akte utvrđene zkoonom i statutom Vrtića
* na prijedlog ravnatelja donosi kurikulum Vrtića te nadzire njegovo provođenje
* na prijedlog ravnatelja donosi financijski plan i godišnji obračun financijskog plana Vrtića
* na prijedlog ravnatelja donosi odluku o objavi natječaja i odlučuje o zasnivanju radnog odnosa radnika osim o zasnivanju radnog odnosa na određeno vrijeme do 60 dana kad obavljanje poslova ne trpi odgodu, o čemu odlučuje ravnatelj
* na prijedlog ravnatelja odlučuje o prestanku radnog odnosa
* odlučuje o pojedinačnim pravima radnika u drugom stupnju ukoliko zakonom ili drugim propisom nije drugačije propisano
* odlučuje o žalbama roditelja odnosno skrbnika djece
* samostalno odlučuje o investicijskim radovima i nabavi opreme te nabavi osnovnih sredstava i ostale pokretne imovine čija je pojedinačna vrijednost u iznosu do 2.654,46 EUR / 20.000,00 HRK (fiksni tečaj konverzije 1 EUR = 7,53450 HRK), a uz prethodnu suglasnost Osnivača odlučuje o investicijskim radovima i nabavi opreme te nabavi osnovnih sredstava i ostale pokretne imovine pojedinačne vrijednosti iznada 2.654,46 EUR / 20.000,00 HRK (fiksni tečaj konverzije 1 EUR = 7,53450 HRK)
* na prijedlog ravnatelja donosi godišnji plan nabave,
* razmatra predstavke i prijedloge građana od interesa za rad Vrtića
* razmatra rezultate rada odgojno-obrazovnog rada u Vrtiću
* odlučuje o izvješćima ravnatelja o radu Vrtića i podnosi izvješća o radu Vrtića Općini Vinica
* predlaže mjere u cilju ostvarivanja politike poslovanja Vrtića te osnovne smjernice za rad i poslovanje

Upravno vijeća razmatra i odlučuje o drugim pitanjima u skladu sa Zakonom, odlukom o osnivanju Vrtića, Statutom i drugim aktima Vrtića.

**Članak 33.**

Upravno vijeće odluke iz svoje nadležnosti donosi na sjednicama. Upravno vijeće može pravovaljano odlučivati ako su na sjednici pristuna najmanje 3 (tri) člana Upravnog vijeća.

Upravno vijeće odluke donosi natpolovičnom većinom glasova svih članova.

Odluke i zaključke Upravnog vijeća potpisuje predsjednik Upravno vijeća.

**Članak 34.**

Ravnatelj Vrtića sudjeluje u radu Upravnog vijeća, ali bez prava odlučivanja.

Sjednicama Upravnog vijeća mogu prisustvovati i druge osobe koje pozovu predsjednik Vijeća i ravnatelj Vrtića, ali bez prava odlučivanja.

**VIII. RAVNATELJ DJEČJEG VRTIĆA**

**Članak 35.**

Ravnatelj je poslovodni i stručni voditelj Vrtića.

Uz poslove utvrđene Zakonom o ustanovama, Ravnatelj obavlja slijedeće poslove :

* organizira i vodi rad i poslovanje Vrtića
* predstavlja i zastupa Vrtić, poduzima sve pravne radnje u ime i za račun Vrtića i odgovara za zakonitost rada Vrtića
* predlaže Upravnom vijeću donošenje statuta i drugih općih akata Vrtića
* predlaže kurikulum Vrtića
* predlaže Godišnji plan i program rada te financijski plan
* provodi odluke Upravnog vijeća
* brine za provođenje odluka Odgojiteljskog vijeća i drugih tijela Vrtića
* odlučuje o zasnivanju radnog odnosa radnika na određeno vrijeme do 60 dana kad obavljanje poslova ne trpi odgodu
* predlaže Upravnom vijeću izbor radnika po natječaju za zasnivanje radnog odnosa na neodređeno vrijeme i određeno vrijeme dulje od 60 dana
* potpisuje ugovore o radu i druge akte Vrtića
* podnosi izvješće Upravnom vijeću i drugim nadležnim tijelima o radu i poslovanju Vrtića
* organizira rad i obavlja raspored radnika
* odobrava službena putovanja i druga izbivanja iz Vrtića
* osniva stručne skupine kap pomoćna tijela u radu Vrtića
* obavlja i druge poslove utvrđene zakonom, Odlukom o osnivanju, Statutom te drugim aktima

**Članak 36.**

Za ravnatelja Vrtića može biti imenovana osoba koja ispunjava uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij ili

d) preddiplomski sveučilišni studij za odgojitelja ili

e) stručni studij odgovarajuće vrste, odnosno studij odgovarajuće vrste kojim je stečena viša

 stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. ovoga Zakona,
* najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja Vrtića ne može biti imenovana osoba za čiji rad u dječjem vrtiću postoje zapreke iz članka 25. Zakona o predškolskom odgoju i obrazovanju.

Na prijedlog upravnog vijeća Vrtića ravnatelja imenuje i razrješava izvršno tijelo Osnivača Vrtića.

Ravnatelja Vrtića se imenuje na 5 (pet) godina.

Ista osoba može ponovo biti imenovana ravnateljem.

Na temelju odluke Osnivača, ugovor o radu s ravnateljem sklapa Upravno vijeće na rok od 5 (pet) godina u punom radnom vremenu.

**Članak 37.**

Ravnatelj se bira na temelju javnog natječaja koji raspisuje Upravno vijeće Vrtića u skladu sa Zakonom o predškolskom odgoju i obrazovanju i Statutom.

Natječaj za imenovanje ravnatelja Vrtića raspisuje se najkasnije 3 (tri) mjeseca prije isteka vremena na koje je ravnatelj izabran.

Natječaj za ravnatelja traje osam 8 (osam) dana od dana objave, a objavljuje se u "Narodnim novinama". U natječaju se objavljuju uvjeti koje kandidat za ravnatelja mora ispunjavati, vrijeme za koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Kandidati se o izboru obavještavaju u roku od 45 (četrdesetpet) dana od dana isteka za podnošenje prijava.

**Članak 38.**

Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati sve propisane uvjete.

Upravno vijeće utvrđuje prijedlog za imenovanje ravnatelja i dostavlja ga Osnivaču zajedno s cjelokupnom natječajnom dokumentacijom, u roku od 15 (petnaest) dana od dana isteka roka za podnošenje prijava.

**Članak 39.**

Osnivač dostavlja svim prijavljenim kandidatima obavijest o izboru s poukom o pravu pregleda natječajnog materijala i pravu na sudsku zaštitu.

Osoba koja je podnijela prijavu na natječaj može tužbom pobijati odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju. Tužba se podnosi u roku od 15 (petnaest) dana.

Tužbom se pokreće upravni spor.

**Članak 40.**

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj se ponavlja.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja. Na prijedlog Upravnog vijeća Vrtića, vršitelja dužnosti ravnatelja imenuje i razrješava izvršno tijelo Osnivača Vrtića, ali najdulje na vrijeme od godinu dana.

**Članak 41.**

Ravnatelj Vrtića može biti razriješen prije isteka vremena na koje je imenovan.

Upravno vijeće dužno je razriješiti ravnatelja :

1. ako ravnatelj sam zatraži razrješenje u skladu s Ugovorom o radu
2. ako nastanu takvi razlozi koji po posebnim propisima ili općim propisima o radu dovode do prestanka radnog odnosa
3. ako ravnatelj ne postupa sukladno propisima ili aktima Vrtića ili neosnovano ne izvršava odluke tijela Vrtića ili postupa protivno njima
4. ako ravnatelj svojim nesavjesnim radom ili nepravilnim radom prouzroči veću štetu ili ako ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Vrtića.

U slučaju razrješenja ravnatelja Upravno vijeće će imenovati vršitelja dužnosti ravnatelja te raspisati natječaj za imenovanje ravnatelja u roku od 30 (trideset) dana od dana imenovanja vršitelja dužnosti.

Razriješena osoba može odluku o razrješenju pobijati tužnom pred nadležnim sudom u roku od 30 (trideset) dana od dana zaprimanja odluke o razrješenju ako smatra da nisu postojali razlozi za razrješenje ili da je u postupku donošenja odluke o razrješenju došlo do povrede koja je značajno utjecala na ishod postupka.

**Članak 42.**

U slučaju privremene spriječenosti Ravnatelja Vrtića u obavljanju ravnateljskih poslova, Ravnatelja zamjenjuje osoba iz redova Odgojiteljskog vijeća koju za to odredi Upravno vijeće, a u roku od tri dana od početka spriječenosti ravnatelja Vrtića.

Osoba koja zamjenjuje ravnatelja Vrtića ima prava i dužnosti obavljati one poslove Ravnatelja čije se izvršenje ne može odgađati do ravnateljeva povratka.

Upravno vijeće Vrtića može u svakom trenutku odrediti drugu osobu da zamjenjuje ravnatalja.

**IX. STRUČNA TIJELA DJEČJEG VRTIĆA**

**Članak 43.**

Odgojitelji, stručni suradnici i zdravstveni radnici koji ostvaruju programe predškolskog odgoja čine Odgojiteljsko vijeće Vrtića.

Odgojiteljsko vijeće sudjeluje u utvrđivanju plana i programa rada Vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom, odlukom o osnivanju, Statutom i općim aktima Vrtića.

**Članak 44.**

Odgojiteljskom vijeću predsjedava ravnatelj ili druga osoba koju on ovlasti.

Odgojiteljsko vijeće radi na sjednicama.

Sjednica Odgojiteljskog vijeća može se održati ako je prisutna natpolovična većina članova Vijeća.

Odgojiteljsko vijeće odluke donosi većinom glasova od ukupnog broja članova.

Sjednice Odgojiteljskog vijeća obvezne su za sve odgojitelje, stručne suradnike i zdravstvene radnike.

Sjednice se održavaju prema potrebi,a najmanje četiri puta tijekom pedagoške godine.

Na sjednicama se vodi zapisnik koji potpisuju predsjedavajući i zapisničar kojeg određuje Odgojiteljsko vijeće na početku sjednice.

**X. RODITELJI ODNOSNO SKRBNICI DJECE**

**Članak 45.**

Radi što uspješnijeg ostvarivanja ciljeva predškolskog odgoja Vrtić surađuje s roditeljima odnosno skrbnicima djece korisničkih usluga.

Suradnja Vrtića s roditeljima odnosno skrbnicima djece ostvaruje se putem individualnih razgovora, sastanaka skupine roditelja i na drugi način.

Roditelji odnosno skrbnici djece dužni su pratiti rad i napredovanje djece, odazvati se pozivima Vrtića i s njim surađivati.

Ostvarivanje prava i obveza roditelja odnosno skrbnika djece te suradnja između roditelja odnosno skrbnika djece i Vrtića pobliže se uređuje posebnim pravilnikom.

**XI. FINANCIJSKO POSLOVANJE**

**Članak 46.**

Financijsko poslovanje Vrtića obavlja se u skladu sa Zakonom i drugim propisima donesenim na temelju Zakona.

**Članak 47.**

Vrtić ostvaruje prihode iz sredstava Osnivača, prodajom usluga na tržištu kao i drugih izvora u skladu sa Zakonom.

Vrtić naplaćuje usluge od korisnika usluga (roditelja odnosno skrbnika za djecu koja pohađaju Vrtić) prema mjerilima koje utvrđuje Osnivač osim programa predškole koji je za roditelje besplatan.

**Članak 48.**

Vođenje računovodstvenog i knjigovodstvenog poslovanja, evidencija financijskog poslovanja i sredstava obavlja se u skladu sa zakonom i propisima donesenim temeljem zakona.

Za svaku godinu donosi se godišnji financijski plan Vrtića te polugodišnji i godišnji izvještaj o izvršenju financijskog plana, sukladno zakonu i uputama Osnivača.

**Članak 49..**

Naredbodavatelj za izvršenje financijskog plana Vrtića je Ravnatelj Vrtića.

Računovodstvenu i knjigovodstvenu dokumentaciju sukladno ovlastima potpisuje voditelj računovodstva.

**XII. OPĆI AKTI VRTIĆA**

**Članak 50.**

Vrtić ima slijedeće opće akte :

1. Statut
2. Pravilnik o unutarnjem ustrojstvu i načinu rada Vrtića
3. Pravilnik o radu
4. Pravilnik o upisu djece i ostvarivanju prava i obveza korisnika usluga
5. Pravilnik o zaštiti od požara
6. Pravilnik o zaštiti na radu
7. Poslovnik o radu Upravnog vijeća
8. druge opće akte koje donosi Upravno vijeće sukladno zakonu, propisima na temelju zakona i ovom Statutu.

**Članak 51.**

Opći akti Vrtića stupaju na snagu osmog dana od dana objave na oglasnoj ploči Vrtića, odnosno u službenom glasilu ili drugom glasilu ako je takav način objavljivanja određen zakonom , odlukom o osnivanju ili Statutom.

Vrtić objavljuje akt o osnivanju, statut i druge opće akte na svojoj mrežnoj stranici na lako pretraživ način.

**XIII. RADNI ODNOSI**

**Članak 52.**

Radni odnosi u Vrtiću uređuju se sukladno propisima koji uređuju područje predškolskog odgoja, općima propisima o radu i Pravilnikom o radu.

Pravne i stručne poslove te poslove u svezi s radnim odnosima vodi ravnatelj Vrtića.

**Članak 53.**

Radni odnos u Vrtiću ne može zasnovati osoba kod koje postoji neki od razloga koji su navedeni u Zakonu o predškolskom odgoju i obrazovanju kao zapreka kod zapošljavanja u dječjem vrtiću.

**Članak 54.**

Radni odnos u Vrtiću zasniva se temeljem natječaja.

Odluku o objavi natječaja donosi Upravno vijeća .

Natječaj se objavljuje na mrežnim stranicama i oglasnim pločama HZZ-a , na oglasnoj ploči i mrežnim stranicama Vrtića, a rok za podnošenje prijava kandidata ne može biti kraći od 8 (osam) dana.

Ako se na natječaj ne javi osoba koja ispunjava uvjete određene zakonom, natječaj će se ponoviti, a do zasnivanja radnog odnosa na osnovu ponovljenog natječaja, radni odnos može se zasnovati s osobom koja ne ispunjava uvjete iz članka 24. Zakona o predškolskom odgoju, ali ne na dulje od 5 mjeseci.

Odluku o prestanku i zasnivanju radnog odnosa donosi Upravno vijeće na prijedlog ravnatelja.

Sindikalno organiziranje u Vrtiću je slobodno.

**XIV. NADZOR**

**Članak 55.**

Zakonom ovlaštena tijela državne uprave mogu u okviru svoje nadležnosti vršiti nadzor nad radom Vrtića i provjeravati ispunjava li Vrtić uvjete za obavljanje djelatnosti predškolskog odgoja. U provođenju nadzora, ravnatelj, Upravno vijeće i drugi radnici Vrtića dužni su surađivati s ovlaštenim tijelima i osobama koje provode nadzor.

Inspekcijski nadzor provodi prosvjetna inspekcija u skladu s posebnim zakonom.

Stručno-pedagoški nadzor u Vrtiću provodi Agencija za odgoj i obrazovanje, dok se način obavljanja stručno-pedagoškog nadzora uređuje posebnim zakonom.

Nadzor nad provedbom Programa zdravstvene zaštite i unaprjeđenja zdravlja u Vrtiću u kojima se provodi rani i predškolski odgoj i obrazovanje, a posebno u dijelu koji se odnosi na higijenu, pravilnu prehranu i cijepljenje, obavlja ministarstvo nadležno za zdravstvo – zdravstvena inspekcija.

Sanitarni inspekcijski nadzor nad primjenom i izvršavanjem Zakona o predškolskom odgoju i obrazovanju obavlja tijelo državne uprave nadležno za sanitarnu inspekciju.

**XV. JAVNOST RADA**

**Članak 56.**

Rad Vrtića je javan.

Statut i drugi opći akti objavljuju se na oglasnoj ploči Vrtića i na mrežnoj stranici.

Vrtić upoznaje javnost o organizaciji rada Vrtića, uvjetima rada, načinu pružanja usluga i obavljanja poslova iz svoje djelatnosti davanjem informacija u medijima.

**Članak 57.**

Vrtić je dužan u zakonom propisanom roku dati svakom korisniku na njegov zahtjev informaciju o uvjetima i načinu pružanja svojih usluga i obavljanju poslova iz svoje djelatnosti te potrebne podatke i upute za ostvarivanje prava i obveza korisnika.

Vrtić je dužan u zakonom propisanom roku osigurati svakoj pravnoj ili fizičkoj osobi, na njihov zahtjev, pristup informacijama o obavljanju svoje djelatnosti i omogućiti uvid u odgovarajuću dokumentaciju Vrtića te druge materijale u svezi s radom Vrtića.

Vrtić će uskratiti pristup informaciji ako je ona zakonom ili drugim propisom proglašena kao državna, vojna, službena, poslovna ili profesionalna tajna te kad se odnosi na osobne podatke fizičkih osoba zaštićenih zakonom.

Informacije i podatke o obavljanju djelatnosti ili uvid u dokumentaciju Vrtića medijima i drugim pravnim osobama može dati samo ravnatelj ili radnik Vrtića kojeg ravnatelj ovlasti.

**XVI. POSLOVNA I PROFESIONALNA TAJNA**

**Članak 58.**

Poslovnom tajnom smatraju se: podaci koje nadležno tijelo kao povjerljive priopći Vrtiću, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite radnika i imovine Vrtića i druge isprave i podaci čije bi priopćavanje neovlaštenoj osobi bilo protivno interesima Vrtića i Osnivača.

**Članak 59.**

Podatke i isprave koji se smatraju poslovnom tajnom dužni su čuvati svi radnici Vrtića bez obzira na koji su način saznali za te podatke i isprave.

Obveza čuvanja poslovne tajne traje i nakon prestanka radnog odnosa u Vrtiću.

Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koju obavljaju.

**Članak 60.**

Profesionalnom tajnom se smatra: sve što odgajatelji, stručni suradnici i zdravstveni radnici kao i drugi radnici Vrtića saznaju o djeci, njihovim roditeljima i skrbnicima te čije bi iznošenje u javnost moglo nanijeti štetu djeci, njihovim roditeljima i skrbnicima.

**Članak 61.**

O čuvanju poslovne i profesionalne tajne neposredno vode brigu ravnatelj Vrtića i druga ovlaštena osoba.

Povreda čuvanja poslovne i profesionalne tajne predstavlja težu povredu radne obveze.

**XVII. SURADNJA S KORISNICIMA USLUGA**

**Članak 62.**

Radi što uspješnijeg ostvarivanja ciljeva predškolskog odgoja i skrbi o djeci Vrtić surađuje s roditeljima i skrbnicima djece. Suradnja se provodi na roditeljskim sastancima, individualnim razgovorima i na druge načine.

**Članak 63.**

Ostvarivanje prava i obveza roditelja ili skrbnika djece, te suradnja između roditelja ili skrbnika i Vrtića pobliže se uređuje posebnim pravilnikom, kao i drugim odgovarajućim općim aktima.

**XVIII. ZAŠTITA OKOLIŠA**

**Članak 64.**

Vrtić izvođenjem odgojno-obrazovnog programa naročitu pozornost posvećuje odgoju djece u očuvanju i zaštiti čovjekova okoliša.

Vrtić samostalno ili zajedno s roditeljima, tijelima državne uprave i lokalne samouprave, te drugim pravnim osobama djeluje u cilju oplemenjivanja radnog prostora i okoliša objekata Vrtića.

Program rada Vrtića o provedbi zaštite okoliša sastavni je dio Godišnjeg plana i programa rada.

**XIX. RAD U POSEBNIM UVJETIMA**

**Članak 65.**

U skladu sa zakonom i propisima donesenim na temelju zakona, Vrtić je dužan osigurati uvjete za rad u ratnim uvjetima, u uvjetima neposredne ugroženosti neovisnosti i jedinstvenosti Republike Hrvatske i u drugim izvanrednim okolnostima.

**XX. PRIJELAZNE I ZAVRŠNE ODREDBE**

**Članak 66.**

Ovaj Statut donosi Upravno vijeće Vrtića uz prethodnu suglasnost Osnivača.

Ovaj Statut stupa na snagu osmog dana od dana objave na oglasnoj ploči Vrtića.

**Članak 67.**

Stupanjem na snagu ovog Statuta prestaje važiti Statut Dječjeg vrtića Vinica od dana 24. kolovoza 2020. godine, koji je stupio na snagu dana 29. kolovoza 2020. godine.

|  |  |  |
| --- | --- | --- |
|  |  | **Predsjednica Upravnog vijeća****Dječjeg vrtića Vinica****Ana Cvetko** |